
	Относно раздел 1 „Проблем/проблеми за решаване“:
Формулировката „Необходимост от актуализиране размера на таксите“ предполага решение за предприемане на конкретно действие още преди извършване на оценката на въздействието. С цел по-голяма коректност, препоръчваме проблемът да бъде преформулиран, например като: „Съществува необходимост от преглед на размера на таксите, заплащани при промяна на предназначението на земеделските земи, с оглед тяхната адекватност и съответствие с икономическите условия и административните разходи.“
В разделa също така е препоръчително да бъдат включени конкретни статистически данни или друга релевантна информация, свързана с предоставянето на съответните административни услуги, за които се предлагат промени. Например може да се представи информация за броя на предоставени услуги за определен период от време (например за последните 3-5 години), номерата и наименованията на съответните административни услуги (съгласно Административния регистър), събраните средства от съответните такси и направените разходи, свързани с предоставянето на тези услуги.
Включването на тази информация ще подкрепи идентифицирания проблем с конкретни факти и ще даде по-ясна представа за предоставянето на конкретните услуги.
Относно раздел 3 „Заинтересовани страни“:
Посочването на заинтересованите страни като „физически и юридически лица – собственици на земеделски земи или лица с учредено право на строеж“ е твърде общо и не позволява да се прецени потенциалното въздействие върху различните групи. 
С цел по-детайлно разбиране на засегнатите лица, препоръчваме по- прецизна идентификация на заинтересованите страни, като например:
· по област на дейност: селскостопански производители (например зърнопроизводители, животновъди), строителни компании, инвеститори в недвижими имоти, други (да се конкретизира);
· по категория: бизнес (включително МСП), предприемачи (еднолични търговци, неправителствени организации (ако са релевантни), граждани.
Тази информация ще позволи да се оцени по-точно потенциалният брой на засегнатите страни и съответно административната тежест върху тях. 
В тази връзка е необходимо и да се уточни дали включените юридически лица могат да бъдат квалифицирани като МСП.
Относно раздел 4 „Варианти на действие. Анализ на въздействията“:
В оценката следва да бъде ясно описан механизмът за определяне на размера на предложените такси и критериите за определяне на новите размери – например, административните разходи за предоставяне на услугата, пазарни цени и други фактори. Тази информация е ключова, за да се прецени дали е спазено изискването на чл. 7а от Закона за ограничаване на административното регулиране и административния контрол върху стопанската дейност или е приложен друг подход за определяне на таксите.
Подчертаваме, че предварителната оценка на въздействието е основният инструмент за извършване на необходимите количествени и качествени анализи. Резултатите от тези изчисления следва да бъдат отразени както в самата оценка, така и в доклада на вносителя. 
Напомняме, че в оценката следва да бъдат подробно описани както положителните въздействия (ползите), така и отрицателните въздействия (разходите) за всяка идентифицирана група заинтересовани страни. Анализът следва да бъде представен в качествено, количествено или, където е възможно, в парично изражение. 
Във връзка с направената бележка по раздел 3, е необходимо да се ревизира твърдението относно въздействията МСП, като се вземе предвид възможността собственици на земеделски земи или лица с учредено право на строеж, попадащи в категорията на МСП, да бъдат засегнати от предложените промени.
Относно подраздел 6.1 „Промяна в административната тежест …….:“
По отношение на промяната на административната тежест за потребителите на услугите препоръчваме използването на Калкулатор на административна тежест, така че да се изчислят реалните разходи, произтичащи от въвеждането и увеличението на таксите. Този инструмент осигурява стандартизиран и по-прецизен начин за измерване на административната тежест.
Въпреки че се отчита увеличение на административната тежест, с помощта на Калкулатора ще може да се представи количественото измерване на това увеличение и съответно ще даде по-точна оценка на въздействието върху засегнатите лица. Резултатите от използването на Калкулатора следва да бъдат представени и в оценката на въздействието.
Относно подраздел 6.4. „По какъв начин препоръчителният вариант въздейства върху микро-, малките и средните предприятия (МСП)
Твърдението „Актът не засяга МСП“ следва да бъде ревизирано, предвид факта, че собственици на земеделски земи и лица с учредено право на строеж могат да попаднат в обхвата на МСП.
В случай че се поддържа твърдението, че актът не засяга МСП, е необходимо да бъде представена убедителна обосновка, която да изключва възможността собствениците на земеделски земи или лица с учредено право на строеж да бъдат засегнати. В противен случай, следва да се анализират потенциалните въздействия (положителни и отрицателни) върху тази категория предприятия.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	[bookmark: _GoBack]***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

